Eldar hafa logað um Ástralíu síðan í september síðastliðinn og hafa tæplega tvö þúsund heimili brunnið . 25 manns hafa látist og milljónir dýra hafa týnt lífinu í eldunum . Þeir sem eiga bókaða ferð til Ástralíu á næstunni eða hyggjast ferðast þangað á komandi mánuðum þurfa að hafa ýmislegt í huga áður en haldið er af stað . Í desember biðluðu stjórnvöld því til almennings að fresta fyrirhuguðum ferðalögum til Nýju Suður-Wales fram yfir jól . Eldarnir geisa að mestu í suðausturhorni landsins í Nýju Suður-Wales en einnig í Victoria . Minni eldar loga líka á fleiri stöðum en þessir staðir hafa orðið hvað verst úti . Í Nýju Suður-Wales er að finna borgina Sydney sem er vinsæll áfangastaður ferðamanna . Melbourne er í Victoriu . Stórborgirnar hafa ekki orðið eldinum að bráð heldur hafa dreifbýlissvæðin orðið verst úti . Loftgæði í áðurnefndum borgum eru ekki mikil og ekki heldur í höfuðborginni Canberra . Sé stefnt á ferðalag til borganna núna er mælt með því að hafa rykgrímu meðferðis . Hafa skal í huga að reykmengun hefur haft mikil áhrif á heilsu almennings í borgum á borð við Sydney og hefur læknisheimsóknum vegna mengunarinnar fjölgað . Ekki er mælt með því að ferðast núna til þeirra staða sem hafa orðið verst úti . Frekar er mælt með að fara til Cairns , Kóralrifsins mikla í Queensland , svæða nálægt Perth , Exmouth og Broome í vesturhluta Ástralíu , Tasmaníu og norðursvæðisins . Mælt er með því að ferðalangar hafi samband við innlendar ferðamiðstöðvar þegar komið er til landsins . Svæðin í Nýju Suður-Wales hafa orðið verst úti . skjáskot / Google Maps Philippa Harrison , framkvæmdastjóri Tourism Australia , sagði í viðtali við ferðatímaritið Fodor's að til lengri tíma litið mundi ferðamennska vera mikilvæg á þeim svæðum sem hafa orðið illa úti . „ Eins og við höfum lært af óveðrum og náttúruhamförum síðustu ár þá er mikil seigla í ferðamannabransanum . Þegar samfélögin sem hafa orðið illa úti eru tilbúin til að taka aftur við ferðamönnum mun ferðamennskan spila stórt hlutverk í að byggja samfélagið aftur upp , “ sagði Harrison . Sért þú á leið til Ástralíu núna er gríðarlega mikilvægt að fylgjast með ástandinu . Veðurstöð Ástralíu heldur utan um allar upplýsingar um eldana . Ástralski ríkisfjölmiðilinn ABC segir einnig áreiðanlegar fréttir af ástandinu . Forritin Fires Near Me , Live Traffic ( bara í Nýju Suður-Wales ) og VicEmergency forritið ( bara í Victoriu ) eru einnig mjög handhæg fyrir þá sem eru á svæðinu eða eru á leið þangað . Þeim sem hyggja á ferðalög til landa í kringum Ástralíu , svo sem Nýja-Sjálands eða Indónesíu , er bent á að kaupa sér ferðatryggingu til að allt sé tryggt ef flug skyldu falla niður vegna eldanna .